Има немалко хора, които имат притеснение по отношение на добрите намерения на Google и Apple. Двете компании събират наистина много информация. При опит да намерим алтернатива се появяват имена като Lineage, Sailfish OS и други, но общото между тези платформи е, че изискват някакво ниво на техническа грамотност или бързо са ударили дъното.

Има ли устройства, които хардуерно и софтуерно да не ни слагат в ръцете на двете корпорации?

Очевидният отговор за евтино устройство е нещо от сорта на Nokia 105 и Nokia 106. Това ще свърши работа, ако нуждите на потребителя се свеждат до обаждания, SMS и слушане на радио.

Какво обаче, ако имаме нужда от устройство с възможностите на смартфон? Една възможност е да си вземем малък лаптоп. Много популярни по света са тези от серията One Mix – Yoga, 1S, 2S. Те се захранват от Windows 10, но при него имате някакво ниво на контрол каква информация да се събира. И все пак говорим за една от най-подлаганите на съмнения корпорации. Тук ще трябва да похарчим и по-сериозна сума, но отново ще останем далеч от високите цени на високия клас умни телефони.

Това обаче сякаш ли също не отговаря напълно на нуждата на масовия потребител – къде заради размери на устройството, къде заради нещо друго.

Проблемът е, че дори несъзнателно повечето хора са зависими от услуги на Google. Gmail доминира имейл пазара, YouTube е най-голямата видео платформа. За търсачката на Google няма реална алтернатива със същите възможности. Google Chrome е най-използваният браузър, а Google Maps предлага най-добрата услуга за карти. Имат алтернативи, но те изискват усилия, доработки или компромиси, на които масовият потребител не е готов.

Интересно е, че вече и новите „сапунерки“ се ориентират към по-умни операционни системи. Последния телефон на Nokia от тази категория, Nokia 8110, е оборудван с KaiOS. Google има $22 милиона инвестиция в проекта. Alcatel Go Flip 2, JioPhone и Orange Sanza са други телефони, които използват същата OS.

В KaiOS намираме WhatsApp, Facebook, YouTube, Google Maps и Google Assistant.

KaiOS започва като разклонение на проекта B2G (Boot to Gecko). Това е проект с отворен код на Mozilla, който фондацията спира да разработва през 2015-та. Gonk, операционната система под Gecko (енджинът за рендер на Firefox) представлява малко ядро на Linux, произтичащо от AOSP на Google, проектът за отворен код на Android.

Дори да приемем, че тази операционна система, която вече е изключително масова в Индия и Африка, е световна алтернатива на Android и iOS, тя си остава донякъде зависима от Google.

Дори Microsoft не можа да удържи на течението на пазара за мобилни телефони със своята операционна система.

Особено по отношение предлагането на приложения за платформата, нещата бяха много зле. Все още на пазара има останали телефони с тяхната OS, но те са стари модели и скоро ще спрат да бъдат поддържани.

Canonical се опита да се настани на пазара с Ubuntu Touch. Беше сериозен провал. Разработката в момента е в ръцете на UBports Community. През 2015 г. се появи версия за OnePlus One. След това имаше още няколко опита, но нищо особено.

Samsung и LG също имат амбиции да увеличат независимостта си. Samsung опита да предложи своята платформа Tizen в Индия, но безуспешно. За сега се среща само в умните часовници Samsung Gear. LG придоби webOS на Palm от HP през 2013. Използва се основно в умните телевизори на компанията.

Sailfish върви ръка за ръка с проваления проект на Nokia и Intel, MeeGo. Последната версия използва графичната обвивка на Jolla, компанията, която най-много подкрепя проекта. Sailfish може да се пусне на повече устройства спрямо Ubuntu Touch, но не виждаме модерен телефон, който да го използва. Същото важи за /е/ (бившата Eelo), която е Android изолиран от Google, и LineageOS (наследникът на CyanogenMod).

Като бъдеща възможност виждаме Librem 5 (телефон с PureOS), който дава сериозни надежди, поне на хартия.

Като цяло проблема на всички тези Linux-базирани проекти е идентичен със съдбата на операционната система за компютър. Има безброй много версии, но почти всички те са обречени още от старта. Повечето от създателите им няма нужните умения, желание и финанси, за да изгради наистина масова и надеждна платформа. Важи особено, ако включим хардуер, приложения, услуги, маркетинг, дистрибуция и поддръжка на продукта в уравнението. Докато това не се промени, целевата им група остава на ниво ентусиасти.

Ще изгрее ли звездата на Huawei?

Действията на Тръмп срещу Huawei накараха компанията да се замисли за алтернатива на американския софтуер и американските чипове. Производителят вече разработва своя операционна система, която е съвместима с приложенията на Android. Позната е под името Hongmeng OS. Потенциалните загуби на Huawei са в десетки милиарди, ако не може да предложи нещо на нивото на Android за устройството си, при нови продължителни санкции. Със сигурност няма да пестят ресурси за разработката.

Самата страна Китай има интерес да замени американските технологии с местни алтернативи. Това може да отнеме време, но в дългосрочен план може да нарани компании като Google, Qualcomm, Intel и прочие.

Последното антимонополно разследване на ЕС срещу Google цели да позволи на производителите да предлагат алтернативни браузъри и търсещи машини. Ще позволи на доставчиците и да продават телефони с алтернативни версии на Android, което Google до сега не позволява.

Проблемът не са само корпорациите

Каквото и да се случи с Apple, Google, Microsoft, хората купуват телефони заради приложенията. Почти всички приложения не третират добре личните ни данни. През 2017-та, проучване на Университета Бъркли установи, че около 70% от приложенията споделят информация с трети лица.

Самият модел за монетизация в бранша е базиран на наблюдение на потребителите. Антимонополните действия на Европа, въвеждането на GDPR регламента и други подобни инициативи за сега не са променили нищо съществено.

Каква според вас е алтернативата?